Document ID: 32009D0110

KOMISIJAS LĒMUMS
(2009. gada 10. februāris)
par Kopienas finansiālo atbalstu ārkārtas pasākumiem Ņūkāslas slimības apkarošanai Vācijā 2008. gadā
(izziņots ar dokumenta numuru K(2009) 712)
(Autentisks ir tikai teksts vācu valodā)
(2009/110/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 3. panta 3. punktu un 4. panta 2. punktu,
tā kā:
(1)
Ņūkāslas slimība ir vīrusa izraisīta infekcijas slimība, kas ir cēlonis augstai mājputnu mirstībai.
(2)
Ņūkāslas slimības uzliesmojuma gadījumā ir risks, ka slimības ierosinātājs varētu izplatīties uz citām mājputnu saimniecībām attiecīgajā dalībvalstī, kā arī uz citām dalībvalstīm un trešām valstīm, tirgojoties ar dzīviem mājputniem vai to produktiem.
(3)
Tāpēc minētās slimības uzliesmojums var īsā laikā pieņemt epidēmijas apmērus un līdz ar to krasi samazināt putnkopības nozares ienesīgumu.
(4)
Padomes 1992. gada 14. jūlija Direktīva 92/66/EEK, ar ko ievieš Kopienas pasākumus Ņūkāslas slimības kontrolei (2), nosaka pasākumus, kuri dalībvalstīm slimības uzliesmojuma gadījumā nekavējoties jāīsteno steidzamības kārtā, lai novērstu vīrusa tālāku izplatību.
(5)
Lēmumā 90/424/EEK ir noteiktas procedūras, kas reglamentē Kopienas finansiālo atbalstu īpašiem veterināriem pasākumiem, tostarp ārkārtas pasākumiem. Saskaņā ar minētā lēmuma 4. panta 2. punktu dalībvalstis saņem finansiālu atbalstu dažu Ņūkāslas slimības apkarošanas pasākumu izmaksu segšanai.
(6)
Lēmuma 90/424/EEK 3. panta 5. punkts un 4. panta 2. punkts paredz noteikumus par to, cik procentu no dalībvalsts izdevumiem atļauts segt no Kopienas finansiālā atbalsta.
(7)
Kopienas finansiālo atbalstu ārkārtas pasākumiem Ņūkāslas slimības apkarošanai izmaksā saskaņā ar noteikumiem, kas izklāstīti Komisijas 2005. gada 28. februāra Regulā (EK) Nr. 349/2005, ar ko paredz noteikumus Kopienas finansējuma piešķiršanai ārkārtas pasākumiem un cīņai pret noteiktām dzīvnieku slimībām atbilstīgi Padomes Lēmumam 90/424/EEK (3).
(8)
Vācijā 2008. gadā konstatēja Ņūkāslas slimības uzliesmojumus. Vācija saskaņā ar Direktīvu 92/66/EEK un Lēmuma 90/424/EEK 3. panta 2. punktu veica pasākumus, lai apkarotu šos slimības uzliesmojumus.
(9)
Vācija ir pilnībā izpildījusi Lēmuma 90/424/EEK 3. panta 3. punktā un Regulas (EK) Nr. 349/2005 6. pantā paredzētos tehniskos un administratīvos pienākumus.
(10)
Vācija 2008. gada 18. jūnijā un 2008. gada 17. jūlijā iesniedza aplēsi par izdevumiem, kas radušies, veicot Ņūkāslas slimības izskaušanas pasākumus.
(11)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālais atbalsts Vācijai
Vācijai var piešķirt Kopienas finansiālo atbalstu par tām izmaksām, kas šai dalībvalstij radušās, veicot Lēmuma 90/424/EEK 3. panta 2. punktā un 4. panta 2. punktā minētos pasākumus, lai 2008. gadā apkarotu Ņūkāslas slimību.
2. pants
Adresāts
Šis lēmums ir adresēts Vācijas Federatīvajai Republikai.
Briselē, 2009. gada 10. februārī

Labels: 0
18
15
6